ปุ้มปุ้ยขาดทุนกระตุ้นตลาดผู้สอบเมินงบ
&#8220;ปุ้มปุ้ย&#8221; เศร้า ไตรมาส 3 ขาดทุน 15 ล้านบาท ผู้สอบบัญชีไม่รับรองงบ
15 พ.ย. 2555

“ปุ้มปุ้ย” เศร้า ไตรมาส 3 ขาดทุน 15 ล้านบาท ผู้สอบบัญชีไม่รับรองงบ 
บริษัท ผลิตภัณฑ์อาหารกว้างไพศาล (PUMPUI) เจ้าของผลิตภัณฑ์ปลากระป๋องปุ้มปุ้ย รายงานผลดำเนินงานไตรมาส 3 ขาดทุนสุทธิ 15.3 ล้านบาท ขาดทุนต่อหุ้น 0.41 บาท แย่ลงเมื่อเทียบช่วงเดียวกันปีก่อน ซึ่งมีกำไรสุทธิ 38 ล้านบาท กำไรต่อหุ้น 1.01 บาท ส่งผลให้งวด 9 เดือน มีกำไรสุทธิ 1.75 บาท ลดลงอย่างมาก 53.49 ล้านบาท หรือ 67% เทียบช่วงเดียวกันที่มีกำไร 55.24 ล้านบาท 
นายทวีศักดิ์ นารายณ์ประทาน ผู้อำนวยการฝ่ายบริหารทั่วไป บริษัท ผลิตภัณฑ์อาหารกว้างไพศาล กล่าวว่า สาเหตุสำคัญที่ทำให้ผลดำเนินงานลดลงอย่างมาก เนื่องจากมีรายได้การขายไตรมาส 3 นี้ เป็นเงิน 309.44 ล้านบาท 
ขณะที่ช่วงเดียวกันปีก่อนมีรายได้ 393.3 ล้านบาท ลดลง 83.86 ล้านบาท หรือลดลง 21.32% เกิดจากช่วงเดียวกันปีก่อนเกิดเหตุการณ์มหาอุทกภัย ทำให้ความต้องการสินค้าปุ้มปุ้ยเพิ่มขึ้นมากกว่าภาวะปกติ เมื่อเทียบกับไตรมาสปัจจุบันเหตุการณ์เป็นปกติ ยอดขายจึงลดลงมา 
นอกจากนี้ ยังมีค่าใช้จ่ายขาย ค่าใช้จ่ายบริหารเพิ่มสูงขึ้นจากการส่งเสริมการขายและส่งเสริมการตลาด ตลอดจนค่าโฆษณาที่สูงขึ้น เพื่อเพิ่มยอดขายให้สูงขึ้น 
ด้านผู้สอบบัญชีไม่ให้ความเชื่อมั่น งบการเงิน ทำให้ตัวเลขผลการดำเนินงานและฐานะการเงินของปุ้มปุ้ยที่ปรากฏในงบการเงินอาจไม่แสดงค่าที่แท้จริงของกิจการ